Muist iseseisvusaegse eesti üliõpilaselu kõigist avaldusist on üliõpilasseltsid elavusega osa võtnud, kuid et üliõpilasseltside osa neis on ligikaudselt võrdne muude organiseeritud eesti üliõpilaste omaga, siis piirdutagu siin ainult nimetamisega. Kodukaitseks valmisolu on nad osutanud kaitseliidu Üliõpilasseltside Maleva loo­misega (pärast 1. XII 1924). Akadeemiline ühistegevus on neis leidnud tõhusat toetust  algatusliku osavõtuga Akad. Ühistegevuse Seltsi tegevusest ja Akad. Kooperatiivi tarvitajaskonda liitumisega (osa seltse, nagu näit. Liivika jt., in corpore). Värskem üliõpilas­konna ideeline nähe, 1931. a. sügissemestriga alanud rahvuslik lii­kumine on kaasa tõmmanud seltside ühe osa liikmed in corpore (EÜS-ist), kuna seltside radikaalsem tiib näikse selle suhtes esi­algu asuvat arvustaval seisukohal. Pole olnud mõttevirvet Eesti Üliõpilaskonnas, millele poleks reageerinud üliõpilasseltside erk teo­tahe.  Pisiniitide harutamiseks aga pole neil ridadel mahti.